Jesus vra 'n 2de myl | Netwerk24
Jesus vra 'n 2de myl
Deur Stephan Joubert 06 Februarie 2019 00:00
'n Deernisvolle kerkleier vertel my van 'n geleentheid wat hy iewers bygewoon het. Terwyl hy verversings geniet, stap 'n plaaslike kerkraadslid na hom toe en sê padlangs vir hom hy is die duiwel. Toe draai hy om en stap weg. Verstommend hoe liefdeloos party "godsdienstiges" kan wees teenoor diegene van wie hulle verskil. Naasteliefde soos wat Jesus dit uitspel, beteken dat ons alle mense respekvol hanteer. Anders is ons geloof 'n klug.
In Matteus 5:43-48 vra Jesus 'n tweede-myl-lewe van ons almal. Dit is ons normale leefroete. As volgelinge van Jesus loop ons nie net tweede myle wanneer dit ons pas nie; ons leef elke dag op Sy tweede-myl roete. Die vraag is nie of ons eers met mekaar moet saamstem, of van mekaar moet hou voordat ons mekaar met liefde behandel nie. Liefde is ons kompas. Is hierdie roete maklik? Nee, gewis nie! Is hierdie roete onderhandelbaar? Glad nie! Ons doen dit, ons leef dit!